नागालेन्ड 28 मे, 2022: NSCN-IM आ गोबाव समनिफ्रायनो नागा राजखान्थियारि जेंनाखौ लानानै सरकारनिसिम दाबि दैखां बोबाय थाबोदों।  आखायाव हाथियार हमनानै गोलाव सम सोमावसारनायनि गेजेरजों सरकारजों दासान्दि सान्ति सुक्तिनि थाखाय सावरायलायनायाबो सोलिगासिनो।  नाथाइ, सावरायबाय थागासिनो दंब्लाबो दिनैसिम्बो समादानाव फैयाखै।  बेखौ लानानै NSCN-IM नि दैदेनगिरि बिथांमोनहा गोजोननाय मोनाखै।  बावयैसो सान सिगां BJP आरो NPF नि आयेन बानायगिरिफोरा नागाफोरनि राजखान्थियारि जेंनानि सायाव अनागारि सोदोब बाहायनायाव NSCN-IM नि दैदेनगिरिफोरा गोजोननाय मोनाखै।  आरो आयेन बानायगिरिफोरनि बे बाथ्रा बुंनायखौ सोंखारिदों।  BJP आरो NPF नि आयेन बानायगिरिफोरा नागा राजखान्थि जेंनाखौ समादान खालामनो थांयाव गावसिनि खामानिखौ मोजाङै मावाखै आरो गावसिनि फावनि सिमनाखौ बारदों होनना बुंदों।
 NSCN-IM आ नागा राजखान्थियारि जेंनाखौ थाबैनो सुस्रांजानायखौ लुबैयो आरो रावबो बे जेंनाखौ गोलाव सम थानायखौ लुबैयाखै होनना गावसिनि बिबुंथियाव बेरखां होयो।  बे जेंनाया सुस्रांजानायनि अनगायै सानसेनि उनाव सानसे मोन्दांथिगोनां जागासिनो दङ होननाबो बुंथियो बिथांमोननि दैदेनगिरिफोरा।
 NSCN-IM आ गावसिनि बिबुंथियाव बेरखांहोबावदोंदि नागाफोरनि राजखान्थियारि जेंनाया मैया दाख्लैसो सोमजिनाय नङा बियो गोलाव सम सिगांनिफ्रायनो नुजाथिनाय मोनसे गोजाम आरो नंगुबै जेंनानि दाबि।  बेनिखायनो, BJP आरो NPF आरो गुबुन राजखान्थि हान्जानि आयेन बानायगिरिफोरा बेखौ आबुङै दिनैसिम्बो हमदांनो हानायाव फैमाल जादों।  आरो गावसिनि राजखान्थियारि मुलाम्पानि थाखायल’ बे जेंनाखौ सुस्रांनायनि मुङाव सावरायगासिनो होननाबो सोमावसारारि दैदेनगिरिफोरा बुंदों।  नागाफोरनि जेंनानि सुस्रांनाया जेंनानि सायाव आरो सोमावसारनायनि सायाव बिथा खालामनानै जाथारनांगौ होननाबो फोरमायो दैदेनगिरिफोरा।
 बे गोलाव समनि राजखान्थियारि जेंनाखौ सुस्रांनायनि थाखाय जुदि मोननैबो हान्जाया समानै सुस्रांनायनि थाखाय हाबा मावयोब्ला मोनसे मोजां समादाननि फिथाइखौ मोननो हागोन।  आरो नाजानाया एरैनो दैयाव थांनाय नङा आरो मोननैबो हान्जाया गावजों गाव बुजिलायनानै आरो सन्मान होलायनानै हाबा मावयोब्लानो जेंनाया सुस्रां जागोन होननाबो फोरमाय बावयो। 